മുഖത്തേക്ക് മുളക്പൊടിയെറിഞ്ഞ് വീട്ടമ്മയ്ക്ക് നേരെ നാലംഗസംഘത്തിന്റെ ആക്രമണം Latest വീട്ടമ്മയ്ക്ക് നേരെ നാലംഗസംഘം ആക്രമണം നടത്തിയതായി പരാതി. പട്ടാപ്പകല് വീട്ടുമുറ്റത്തെത്തി അക്രമിസംഘം വീട്ടമ്മയുടെ തലയില് തുണിയിട്ടശേഷം മുളക്പൊടിയും അരിപ്പൊടിയും മുഖത്തേക്ക് എറിഞ്ഞെന്നാണ് പരാതി. ഇന്നലെ രാവിലെയാണ് സംഭവം. പരാതിയെത്തുടര്ന്ന് ഈസ്റ്റ് പൊലീസ് അന്വേഷണം ആരംഭിച്ചിട്ടുണ്ട്. കൊല്ലാട് ഷാപ്പുംപടിക്ക് സമീപം കളങ്കുന്നേല് അലക്സ് തോമസിന്റെ ഭാര്യ സവിത അലക്സിന് നേരെയാണ് ആക്രമണമുണ്ടായത്. വീടിന് പിറകില് അടുക്കളഭാഗത്ത് മാലിന്യങ്ങള് കളയുന്നതിന് പുറത്തിറങ്ങിയപ്പോഴാണ് ആക്രമണമുണ്ടായത്. 4 പേരില് ഒരാളാണ് അടുത്തെത്തി മുഖം മൂടുന്ന തരത്തില് തുണി വലിച്ചെറിഞ്ഞതെന്നും പിന്നീട് ഇവര് മുളക്പൊടിയും അരിപ്പൊടിയും മുഖത്തും തലയിലുമായി വാരിയെറിഞ്ഞെന്നും സവിത മൊഴി നല്കി. ഇവരില് ഒരാള് പെണ്വേഷം കെട്ടിയിരുന്നെന്നും ബഹളം വച്ചപ്പോള് ഓടിക്കളഞ്ഞെന്നും സവിത പൊലീസിനോട് പറഞ്ഞു. അക്രമികള് മുളക്പൊടി പൊതിഞ്ഞുകൊണ്ട് വന്ന പത്രക്കടലാസ് കണ്ടെത്തിയിട്ടുണ്ട്. സംഭവസമയത്ത് സവിതയുടെ ഭര്ത്താവും മകനും വീട്ടിലുണ്ടായിരുന്നു. എന്നാല് ബഹളം കേട്ട് ഇവര് ഓടിയെത്തിയപ്പോഴേക്കും അക്രമികള് കടന്നുകളഞ്ഞിരുന്നു. അതേസമയം വീട്ടമ്മ പറയുന്ന രീതിയിലുള്ള ആക്രമണലക്ഷണങ്ങള് പ്രാഥമിക അന്വേഷണത്തില് ബോധ്യപ്പെട്ടിട്ടില്ലെന്ന് പൊലീസ് വ്യക്തമാക്കി. അക്രമികള്ക്കായുള്ള അന്വേഷണം ആരംഭിച്ചിട്ടുണ്ട്. English Summary : attack on woman at kottayam